Jodeslagting-grap in 1998 kos direkteur sy pos | Netwerk24
22 Julie 2021 10:04
Die Tokio-Spele is Donderdag in verdere chaos gedompel nadat die kreatiewe direkteur van Vrydag se openingseremonie afgedank is.
Kentaro Kobajasji is sy pos as die kreatiewe direkteur van Vrydag se Olimpiese openingseremonie kwyt. Foto: Instagram
Kentaro Kobajasji is in die pad gesteek omdat hy in 'n komedieskets in 1998 die spot gedryf het met die Jodeslagting, 'n feit waaroor die plaaslike media die afgelope dae weer berig het. Die spesifieke produksie het die uitdrukking "Let's play Holocaust" ingesluit.
Seiko Hasjimoto, president van die Tokio-reëlingskomitee, het die aankondiging Donderdag op 'n Olimpiese nuuskonferensie gemaak.
"Dit is onder ons aandag gebring dat hy in die verlede taal gebruik het in 'n produksie wat die spot dryf met 'n tragiese gebeurtenis uit ons geskiedenis," sê Hasjimoto.
"Die reëlingskomitee het dus besluit om Kobajasji uit sy pos te verwyder."
Die Japannese musikant Keigo Ojamada. Foto: Getty Images
Dié drama volg dae nadat die Japannese musikant Keigo Ojamada bedank het uit sy rol as komponis vir Vrydag se openingseremonie.
Ojamada was die laaste paar weke in die spervuur nadat 'n onderhoud wat hy in 1995 met die tydskrif Quick gevoer het, onlangs weer aan die lig gekom het.
In dié onderhoud het Ojamada beskryf hoe hy op skool skuldig was aan boeliegedrag en 'n klasmaat in 'n kartonboks geboender en dit toegeplak het.
Hy het ook vertel hoe hy die spot gedryf het met 'n gestremde leerling.
• Die openingseremonie sal van 12:50 (SA tyd) op SS Grandstand (DStv-kanaal 201) en SS Variety 4 (209) uitgesaai word. – Reuters, Sportredaksie
Meer oor: Olimpiese Spele | Kentaro Kobajasji | Jodeslagting | Holocaust | Tokio-Spele | Seiko Hasjimoto | Keigo Ojamada